«Ешқашан да, ешнәрсе де ұмытылмайды»

Эссе

Биыл 2020 жылы араға бірер күн салып, жалпы адамзат өзінің тарихында жазылған қаһарлы соғыстың аяқталғанына Ұлы жеңіске 75 жыл толды. Ғұмырымыздағы аса қуанышпен қарсы алатын мерекелеріміздің бірі-Жеңіс күні.жеңіс күні қанша уақыт өтсе де,қилы өзгеріс болып жатса да, ұрпаққа ең ыстық мейрам болып қала береді.9 мамыр Жеңіс күні- әр адамды толқытатын ерекше, аса қастерлі де айтулы күн.Бұл Жеңіс болмағанда көптеген елдер мен халықтардың тағдыры басқаша қалыптасып, Қазақстанымыз да тәуелсіз ел болмас па еді? Ұлы Отан соғысындағы Жеңіс күні- соғыстан оралмай қалған жауынгерлердің рухына бас иіп, ал арамызда жүрген соғыс ардагерлеріне бұрынғыдан да құрметпен қарап, олардың жауынгерлігіне және ерліктеріне тағзым ететін күн. «Ер бақыты ел қолында, ел бақыты ерлер қолында» - деп батыр атамыз Бауыржан Момышұлы айтып кеткендей, ардагерлер – Қазақстан халқына бейбітшілік, тыныштық, береке, бақыт орнатқандар.

Сұрапыл соғысты басынан өткеріп, бізді жеңіске жеткізген ағаларымызбен бабаларымызды, сол жылдарда қиындыққа төзіп, тылдағы ауыр жұмыстарды атқарып,сонысымен Жеңіс күндерді жақындатқан аналарымызды да мақтан тұтамыз.Соғыс майдангерлері Отанға деген сүйіспеншілігімен, ерліктерімен, қайсарлығымен, жігер –қайратымен, ел қорғау сезімімен келер ұрпаққа үлгі болды. Еліміздің тарихында, жалпы әлем тарихында Ұлы Отан соғысы ардагерлерінің есімі өшпес ерліктерімен мәңгілікке жазылып қалды. Жалпы тарих үшін бұл азғана уақыт болса, адамзат өмірінде алатын орны ерекше.Қан майдан, сұрапыл соғыс жылдарында «Отан үшін отқа түс, күймейсің» - деген ұранмен шайқасқан,бүгінгі күні санаулы қалған ардагерлеріміздің ерліктеріне бас иіп, құрмет көрсетуге бүгінгі мен келер ұрпақтың өтелмес парызы.Сондай- ақ, алда келіп қалған 7 мамыр – Қазақстан Қарулы күштерінің құрылған күні. Кезінде елбасымыз Нұрсұлтан Назарбаев жастарға арнаған бір сөзінде: «Елінің ұлы болсаң, еліңе жаның ашыса, адамзаттық намысың болса, қазақтың ұлттық жалғыз мемлекетінің нығайып –көркеюі жолында жан теріңді сығып жүріп еңбек ет.Жеріңді де, елдің де иесі өзің екеніңді ұмытпа!»,- деген еді. Бұл сөздерді қайталап оқыған сайын біздегі жас ұрпақтың бойында отансүйгіштік қасиет қандай деңгейде екен деген заңды сұрақ туындайды.

Олай болса, құрметті әріптестер, жерлестер! Осы сәтті пайдалана отырып, қасиетті де ұлы мереке қарсаңында Сіздерді Ұлы Жеңіс күнімен және де Отан қорғаушылар күнімен шын жүректен құттықтаймын!Аға ұрпақ алып берген Жеңіс бүгінгі күні де бізді жетістіктерге жігерлендіреді, жанымызға қуат береді, қиындықтарды жеңіп, алға ұмтылуымызға көмектеседі.

МКҚК «Қошақан» балабақшасының тәрбиешісі: Аманкулова А.И